**Pabalsts veselības aprūpei**

**Pabalsts veselības aprūpe** ir viens no pašvaldības papildu[[1]](#footnote-1) izmaksājamiem sociālās palīdzības pabalstu veidiem, kas tiek izmaksāts no pašvaldības budžeta līdzekļiem.

Uz *pabalstu veselības aprūpei* attiecas Sociālo pakalpojumu un sociālās palīdzības likumā (turpmāk – likumā) paredzētie sociālās palīdzības sniegšanas *pamatprincipi*:

* materiālās situācijas (ienākumu un īpašumu) izvērtēšana;
* atbilstības trūcīgas vai maznodrošinātas ģimenes (personas) statusam noteikšana.

**Kas tas ir?**

Pašvaldības atšķirīgi piemēro likuma normu.

* Pabalstu veselības aprūpei pašvaldības visbiežāk nosaka *senioriem* un *personām ar invaliditāti*, kuriem noteikta atbilstība trūcīgas vai maznodrošinātas ģimenes (personas) statusam.
* Ir pašvaldības, kuras nosaka pabalstu briļļu iegādei visbiežāk *bērniem* no trūcīgām un maznodrošinātām ģimenēm.
* Vairākas pašvaldības ir noteikušas pabalstu stomatologa pakalpojumiem, zobu protezēšanai, veselības aprūpes pakalpojumiem un izmeklējumiem personām no trūcīgām un maznodrošinātām ģimenēm u.c.

***Ņemot vērā, ka veselības aprūpes pabalsta apmēru, izmaksas kārtību un personas, kuras ir tiesīgas saņemt šo pabalstu, reglamentē pašvaldības saistošajos noteikumos, personai jāvēršas pašvaldībā vai pašvaldības sociālajā dienestā (iespējams pašvaldības tīmekļa vietnē), lai noskaidrotu konkrētās iespējas katrā pašvaldībā, ko tā noteikusi savos saistošajos noteikumos.***

Ja pabalsts veselības aprūpei noteikts, piemēram, visiem bērniem ar invaliditāti, nevērtējot ģimenes ienākumus, tad tas būs pašvaldības brīvprātīgās iniciatīvas pabalsts.

Pabalstu var izmaksāt gan skaidrā naudā, gan arī veicot pārskaitījumu veselības aprūpes pakalpojumu sniedzējam.

**Kam paredzēts valsts atbalsts?**

**Trūcīgas personas,** uzrādot pašvaldības sociālā dienesta izsniegtu **izziņu par atbilstību trūcīgas ģimenes (personas) statusam**:

* atbrīvotas no pacienta līdzmaksājuma par valsts apmaksātiem veselības aprūpes pakalpojumiem[[2]](#footnote-2);
* atbrīvotas no pacienta papildu maksas par vienā stacionēšanas reizē operāciju zālē veiktajām ķirurģiskajām operācijām[[3]](#footnote-3);
* var saņemt ambulatorai ārstēšanai paredzēto zāļu vai medicīnisko ierīču iegādes izdevumu kompensāciju pilnā apmērā[[4]](#footnote-4).

Nacionālais veselības dienests kompensē zāļu un medicīnisko ierīču iegādes izdevumus ne vairāk kā 14228,72 *euro* apmērā vienam pacientam 12 mēnešu periodā[[5]](#footnote-5).

Ja pacientam ir izrakstītas kompensējamo zāļu A sarakstā iekļautās nereferences zāles vai medicīniskās ierīces, pacients sedz starpību starp attiecīgās grupas nereferences un references zāļu vai medicīnisko ierīču aptiekas cenu (ar pievienotās vērtības nodokli).

1. Ja ir apmierināts pamatots pašvaldības iedzīvotāju pieprasījums pēc GMI un dzīvokļa pabalsta. [↑](#footnote-ref-1)
2. Veselības aprūpes finansēšanas likuma 6.panta otrās daļas 17.punkts; MK 2018. gada 28. augusta noteikumu Nr.555 “Veselības aprūpes pakalpojumu organizēšanas un samaksas kārtība” 13.pielikums. [↑](#footnote-ref-2)
3. Veselības aprūpes finansēšanas likuma 6.panta otrās daļas 17.punkts; MK 2018. gada 28. augusta noteikumu Nr.555 “Veselības aprūpes pakalpojumu organizēšanas un samaksas kārtība” 158.punkts. [↑](#footnote-ref-3)
4. Veselības aprūpes finansēšanas likuma 6.panta trešās daļas 2.punkts un Farmācijas likuma 5.panta 20.punkts; MK 2006.gada 31.oktobra noteikumu Nr.899 „Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība” 3.1 punkts. [↑](#footnote-ref-4)
5. MK 2006.gada 31.oktobra noteikumu Nr.899 „Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība” 100.punkts un 100.1 punkts. [↑](#footnote-ref-5)